ปตท.สผ.-เบียร์ช้างรางวัลดีลเด่นเอเชีย
ปตท.สผ.และเบียร์ช้าง คว้าธุรกรรมเงินกู้และธุรกรรมแห่งปีภูมิภาคเอเชียระดับประเทศในการจัดอันดับปี 2555
11 ก.พ. 2556

ปตท.สผ.และเบียร์ช้าง คว้าธุรกรรมเงินกู้และธุรกรรมแห่งปีภูมิภาคเอเชียระดับประเทศในการจัดอันดับปี 2555 
เว็บไซต์เดอะแอสเสท นิตยสารการเงินแห่งเอเชีย ประกาศให้รางวัลแอสเสท อาเซียน 2012 ปรากฏว่าหุ้นเพิ่มทุน 3,000 ล้านเหรียญสหรัฐ หรือ 9.23 หมื่นล้านบาท บริษัท ปตท.สำรวจและผลิตปิโตรเลียม (PTTEP) ได้รับรางวัลระดมทุนในตลาดรองดีเด่น ประสบความสำเร็จในการขาย โดยมีธนาคารแห่งอเมริกา เมอร์ริล ลินช์ ดอยช์แบงก์ โกลด์แมน แซคส์ เจ.พี.มอร์แกน และยูบีเอส เป็นผู้นำในการจัดการการขาย ร่วมกับผู้จัดการการขายในประเทศ คือ บริษัทหลักทรัพย์ (บล.) ภัทร บล.ทิสโก้ และ บล.ฟินันซ่า
ปัจจุบัน บริษัท ปตท.สำรวจและผลิตปิโตรเลียมยังครองตำแหน่งบริษัทที่ขายหุ้นเพิ่มทุนสูงที่สุดในประเทศไทย เพื่อนำเงินไปคืนหนี้ในการซื้อหุ้นบริษัทเคฟ
สำหรับธุรกรรมที่ดีเด่นในไทย คือ ธุรกรรมการปล่อยกู้ร่วม 2,800 ล้านเหรียญสหรัฐ หรือ 8.4 หมื่นล้านบาท ให้บริษัท ไทยเบฟเวอเรจ ของนายเจริญ สิริวัฒนภักดี เพื่อซื้อกิจการบริษัท เฟรเซอร์ แอนด์ นีฟ หรือเอฟแอนด์เอ็น สิงคโปร์ โดยมีมอร์แกน สแตนเลย์ เอชเอสบีซี โกลด์แมน แซคส์ เจ.พี.มอร์แกน เป็นที่ปรึกษาการเงิน (ที่ปรึกษาการเงินอิสระของเอฟแอนด์เอ็น) ธนาคารสแตนดาร์ดชาร์เตอร์ด และผู้ร่วมเตรียมการและจัดการขายคือ เอชเอสบีซี ธนาคารสแตนดาร์ดชาร์เตอร์ด และซูมิโตโม มิตซุย แบงก์กิง คอร์ปอเรชัน
ธนาคารไทยพาณิชย์ได้รับ 3 รางวัลยอดเยี่ยมทางการเงินประจำปี 2555 ได้แก่ ธนาคารยอดเยี่ยมแห่งประเทศไทย ซึ่งได้รับติดต่อกันเป็นปีที่ 5 รวมทั้งรางวัล Best Bond House และ Best Domestic Investment Bank ในฐานะที่ปรึกษาทางการเงิน ที่สามารถตอบสนองความต้องการลูกค้าได้อย่างครบวงจร
บริษัทหลักทรัพย์ (บล.) เมย์แบงก์ กิมเอ็ง (ประเทศไทย) ได้รับรางวัลโบรกเกอร์ดีเด่นประจำประเทศไทย และ บล.บัวหลวง ได้รางวัลตลาดทุนดีเด่น
เมย์แบงก์ กิมเอ็ง มาเลเซีย ได้รับ 3 รางวัล คือ โบรกเกอร์ดีเด่นด้านธุรกิจหลักทรัพย์ โบรกเกอร์ดีเด่นด้านวาณิชธนกิจ และโบรกเกอร์ดีเด่นด้านควบรวมกิจการ